revselsesret
Revselsesret, ret til at tugte, dvs. opdrage og straffe, undergivne, fx familiemedlemmer, tjenestefolk og institutionsanbragte.
I Christian 5.s Danske Lov 6-5-5, 6-5-6 og 6-9-4 var der bestemmelser om husbondens og hans hustrus revselsesret over for børn og tyende, mens loven afskaffede husbondens ret til at revse hustruen. I Folkeskoleloven fra 1814 blev det desuden forbudt lærerne at give eleverne lussinger. Reglerne i Danske Lov om revselsesret blev ophævet ved Straffeloven af 1866, men det var ikke hermed meningen at ophæve revselsesretten.
Medhjælperloven fra 1921 ophævede retten til at revse tyende, men først i 1951 blev legemlig afstraffelse ophævet i de københavnske kommuneskoler, og med "spanskrørscirkulæret" i 1967 afskaffedes klø generelt i skolevæsenet (se pogså spanskrør). Samme år blev det forbudt at afstraffe klienter i døgninstitutioner for børn og unge.
I perioden fra 1979 til 1987 afskaffede de øvrige nordiske lande de sidste rester af forældres ret til at revse deres børn. I Danmark blev der i 1985 indsat en bestemmelse i Myndighedsloven om, at forældremyndighedens indehaver har pligt til at "beskytte barnet mod fysisk og psykisk vold og anden krænkende behandling", men først i 1997 ophævedes den sidste rest af den revselsesret, som tidligere tilkom indehavere af forældremyndighed over for deres børn.
Se også legemsstraf.